**Tájékoztató a beiratkozásról,**

**illetve a tagsági viszony megújításról - 2019**

**Egyesületi tagság**

Egyesületünknek **rendes**, **pártoló** és **tiszteletbeli** **tagjai** lehetnek. Az új jelentkezők a „Tagfelvételi kérelem és elfogadó nyilatkozat” kitöltésével és aláírásával kérhetik a felvételüket az egyesületbe. A tagságnak éves díja van, ez egy összegben fizetendő. **Új belépő az első évben csak pártoló tag lehet**.

**Rendes tag adott évben az lehet az egyesületben, aki az előző évben rendes vagy pártoló tag volt, továbbá legalább 10 óra közösségi munkát végzett az egyesületben az előző évben** (természetesen pártoló tag közösségi munkavégzés nélkül is lehet valaki). A közösségi munkavégzés Alapszabályunk szerint is elvárt a rendes tagjainktól (8/a: ”Aktívan működjék közre az Egyesület céljainak megvalósításában.”). Közösségi munka lehet: túravezetés, segéd túravezetés, záróemberi feladat ellátása, rendezői feladat vállalása túrán vagy rendezvényen, jelzésfestés, turistaút karbantartás, túrafotók készítése és közreadása, élménybeszámoló készítése, tolmácsolás, adminisztráció stb. Az elvárt közösségi munkavégzés nem vonatkozik a 18 éven aluliakra és a 70 év felettiekre.

**Rendes tagjaink** az egyesületünkbe való belépéssel automatikusan tagjai lesznek a Vasutas Természetjárók Szövetségének (VTSZ) is. **A pártoló tagok** viszont csak az egyesületünk tagjai lesznek, VTSZ tagok nem lehetnek.

A rendes tagok szorosabban kötődnek az egyesülethez és a vasutas természetjáráshoz, mint a pártolók. A rendes tagok – a 18 éven aluliak kivételével – pl. szavazhatnak a közgyűlésen és megválaszthatók az egyesület bármely tisztségére, míg a pártoló tagok nem szavazhatnak és nem választhatók.

Rendes tagjaink közösségi munkáját díjakkal ismerjük el, esetenként túrák részvételi díjának támogatásával, ingyenes múzeumi belépőjegyekkel, útiköltség térítéssel stb. viszonozzuk. Az egyesület turisztikai eszközeit elsősorban a rendes tagok kölcsönözhetik.

**Minden tagunk térítésmentesen tagja lehet a Magyar Természetjáró Szövetségnek (MTSZ) is**, ha ezt beiratkozás, érvényesítés alkalmával kéri.

**Tagjaink túrateljesítményük alapján részt vehetnek túrapontok gyűjtésében, és a pontgyűjtésen alapuló minősítésben** (jelvényszerzésben).

A rendes tagjaink a VTSZ és az MTSZ minősítési rendszerében is részt vehetnek,pártoló tagjainkcsak az MTSZ minősítési rendszerében vehetnek részt, mivel ők nem VTSZ-tagok.

**Beiratkozás, tagsági viszony megújítás, tagsági igazolvány intézés**

**Ezek intézésére a keddi klubnapokon van lehetőség: januárban minden kedden 16 órától 18 óráig,** a VOKE Arany János Művelődési Ház földszinti irodájában (Győr, Révai u. 5.). **Egyébként csak minden hónap első keddjén van beiratkozás vagy tagsági viszony megújítás 16.30-18 óra között.**

**Új tag felvétele:** az új tag a „**Tagfelvételi kérelem és elfogadó nyilatkozat”** nyomtatvány **olvasható kitöltésével** és annak aláírásával kérheti a felvételét az egyesületbe. Új tag első évben csak pártoló tag lehet, rendes tag nem. A nyomtatványt a keddi klubnapokon az egyesület elnökségi tagjaitól lehet kérni, továbbá az egyesület honlapjáról is letölthető (gyvte.hu). Bármilyen felvilágosítást a keddi klubnapokon lehet kérni az elnökség tagjaitól. **Az elfogadó nyilatkozat** e túraterv kiadvány 3-13. oldalain található szabályzatok elolvasására, elfogadására, betartására vonatkozik.

**Tagság megújítása:** aki az előző évben már volt tag, annak a „Tagfelvételi kérelem és elfogadó nyilatkozat” nyomtatványt újból nem kell kitöltenie, de megújításkor be kell jelentenie a személyi adataiban történt változtatásokat.

**Egyesületi rendes tagsági díj:**

Dolgozó: 5.800 Ft

Nyugdíjas: 3.200 Ft

Diák vagy önálló keresettel nem rendelkező személy, 24 éves korig: 1.500 Ft.

Tárgyévben 14. életévét be nem töltött gyermek tagsága ingyenes.

**Egyesületi pártoló tag befizetés:**

Dolgozó: 4.000 Ft

Nyugdíjas: 2.000 Ft

Diák vagy önálló keresettel nem rendelkező személy, 24 éves korig: 1000 Ft.

Tárgyévben a 14. életévét be nem töltött gyermek: 0 Ft

A tagdíj a beiratkozás időpontjától függetlenül adott naptári évre szól és egy összegben fizetendő.

**Rendes tagjaink** mivel tagjai a VTSZ-nek is, a VTSZ plasztik kártya igazolványát kapják, amely az egyesületünkben fennálló rendes tagságot is igazolja. **A rendes tagoknak tehát nincs külön GYVTE igazolványuk!**

Aki az előző évi rendes **tagságát újítja meg**, az csak egy érvényesítő bélyeget kap, melyet a beiratkozást intéző tagunk ragaszt fel a már meglévő igazolványba. Ezért fontos, hogy az érvényesítésre az igazolványát mindenki hozza magával. Az igazolvány elvesztése esetén 200 Ft ellenében kaphatunk újat 1-2 hónapos ügyintézési idő elteltével.

**A pártoló tagjaink** mivel nem lehetnek tagjai a VTSZ-nek, ezért VTSZ igazolványuk sem lehet: papírból készült **GYVTE igazolványt** **kapnak**. Aki az előző évi pártolói tagságát újítja meg, annak az igazolványát aláírással és bélyegzéssel **érvényesítjük** a megfelelő rovatban. Ezért fontos, hogy **a beiratkozásra az igazolványát minden tag hozza magával!** Elvesztett igazolvány esetén térítés ellenében állítunk ki újat.

Tagjaink a Magyar Természetjáró Szövetségnek (MTSZ) is tagjai lehetnek, ha ezt beiratkozás, illetve érvényesítés alkalmával kérik. Tagsági díjat ezért nem kell fizetni. Minden évben új MTSZ igazolványt adunk, az ezzel kapcsolatos összes ügyintézést az egyesület elvégzi.

**Tagjaink beiratkozáskor megkapják egész éves Túraterv füzetünket.**